Source: http://www.csmoradea.ro/events/bcl-etapa-13/
Timestamp: 2017-11-19 02:42:03+00:00

Document:
www.csmoradea.ro | BCL – Etapa 13
CSM CSU Oradea a repurtat un succes în cadrul meciului săptămânii în Basketball Champions League. Campioana României a învins Kataja Basket, scor 101-91, la capătul unui meci decis după o repriză de prelungiri.
Jocul a decurs favorabil echipei antrenate de Cristian Achim. Roș-albaștrii s-au instalat la conducere din primele minute, câștigând primul sfet cu scorul de 24-18. Diferența a crescut la 13 lungimi în secvența a 2-a, pe fondul unui joc excelent din partea lui Martin Zeno în faza ofensivă, respectiv cu o contribuție extraordinară din partea colegilor săi în defensivă, dar și la creație. Finlandezii au marcat ultimele opt puncte ale reprizei și scorul la pauză era de 45-40 în favoarea CSM-ului.
Repriza a 2-a a demarat echilibrat, însă Oradea s-a menținut în avantaj pe tabela de marcaj pe tot parcursul secvenței. Roș-albaștrii nu au reușit să mai înscrie cu aceeași generozitate, dar s-au apărat excelent, conducând cu scorul de 64-58, cu zece minute înainte de final. Sfertul al 4-lea părea să fie conrolat de orădeni, aceștia desprinzându-se la 72-62, iar Joey King, unul dintre cei mai buni marcatori ai echipei finlandeze a fost descalificat. Rion Brown a ieșit la rampă și a instrumentat un parțial de 16-5 cu care Kataja a trecut pentru prima dată la conducere după foarte mult timp.
CSM-ul a replicat, a preluat conducerea și părea să se desprindă în învinătoare după ratarea aceluiași Brown de la mare distanță. Martin Zeno a ratat o liberă, dar a marcat-o pe cea de-a 2-a, pentru a desprinde Oradea la trei lungimi. Brown a mai avut puterea să înscrie un coș de trei puncte, grație unui blocaj de excepție ce a purtat semnătura lui Kervin Bristol. Astfel, meciul a intrat în prelungiri, scorul după 40 minute fiind de 85-85.
Denison și Pasalic au marcat primele puncte ale reprizei suplimentare, Finlandezii au replicat, însă au reușit să se apropie la o posesie, fără a mai egala sau prelua inițiativa pe tabela de marcaj. CSM-ul a controlat finalul partidei, jucând într-o formulă cu patru guarzi și un pivot, pentru a contracara o alcătuire similară a celor de la Kataja. Oradea s-a desprins la 101-91, într-un meci de senzație pentru Basketball Champions League, dar și pentru baschetul orădean.
Martin Zeno a fost principalul artizan în scrierea unei noi file de istorie pentru CSM Oradea și sportul cu mingea la coș de pe Crișul Repede. Americanul a marcat 42 puncte împotriva antrenorului cu care a lucrat trei sezoane și alături de care a câștigat două campionate și a disputat o a 3-a finală. Mr. Z a adăugat 4 pase decisive, 3 recuperări, o intercepție și un capac pentru un coeficient de 40 la eficiență. El a terminat acest meci cu un indice de 40 la eficiență.
Branko Mirkovic a contabilizat 17 puncte, 6 pase decisive, 5 recuperări, Andrei Mandache a terminat cu 14 puncte, 4 intercepții, 3 recuperări, 3 pase decisive, iar Sean Denison a încheiat cu 11 puncte, 11 recuperări, 4 pase decisive, 2 intercepții și un capac.
Rion Brown a totalizat 23 puncte, 4 pase decisive, Jakerious Bradley a adăugat 21 puncte, Teemu Rannikko a încheiat cu 17 puncte, 8 pase decisive, 4 recupeărri, iar Joey King a bifat 16 puncte pentru Kataja.
CSM CSU Oradea are 6-7 la general cu o etapă rămasă de disputat în faza grupelor. Roș-albaștrii se situează pe locul al 4-lea în Grupa B și păstrează șanse de calificare în playoff-ul Basketball Champions League.
CSM CSU Oradea primește vizita lui Kataja Basket într-un meci contând pentru etapa a 13-a în sezonul regulat al Basketball Champions League. Încleștarea a fost desemnată Game of the Week de către organizatori.
Este un meci extrem de important în ecuația calificării pentru faza următoare a competiției. Învingătoarea are un avantaj important, astfel încât miza este uriașă. Chiar dacă sunt outsidere ale grupei, depășindu-și cu mult condiția, ambele formații își doresc cu ardoare să continue aventura continentală. Prin urmare, ambele echipe ar putea resimți presiunea asupra rezultatului în acest meci.
Se anunță o nouă provocare de ordin tactic pentru tandemul Achim – Mitrovic. Formația din Finlanda mizează pe un număr impresionant de shooteri, de jucători extrem de periculoși de la mare distanță. Totul completat perfect de către Daniel Mullings, canadianul cu cel mai mare indice de eficiență din întreaga competiție. Vorbim despre un jucător deosevit de atletic și de agresiv cu mingea în mână.
Finlandezii au un bilanț general de 6-6. În schimb, CSM-ul are 5-7. Ambele echipe vin după câte două înfrângeri în grupă. Totodată, ele vin după succese remarcabile înc ompetițiile interne.
În tur, la Joensuu, CSM CSU Oradea s-a impus cu scorul de 80-74, la capătul unui meci deosebit de echilibrat. Scandinavii au marcat atunci 14 coșuri de trei puncte, dar CSM-ul a reușit să-l limiteze pe Mullings.
S-ar putea consemna debutul lui Will Franklin în Champions League. Americanul a jucat deja un meci în LNBM, însă e posibil ca staff-ul tehnic să aleagă o altă formulă pentru acest meci, în condițiile în care Will mai are de recuperat din punct de vedere fizic. Uros Lucic este refăcut și se antrenează cot la cot cu colegii săi, însă Sean Barnette este indisponibil.
Reamintim că și în cupele europene, în calitate de reprezentantă a LNBM, CSM CSU Oradea poate să folosească cel mult cinci jucători străini. În prezent, echipa are șase străini apți, urmând ca antrenorul Achim să decidă pe cine lasă în afara lotului în ziua meciului.
Formația finlandeză prezintă la rândul ei un jucător nou. Este vorba despre pivotul american Kervin Bristol. Deținător a mai multor recorduri în Liga VTB, acesta se află în fața celui de-al 2-lea meci în Champions League, după debutul consemnat în etapa precedentă, la Venezia.
Meciul se va desfășura miercuri (18.01), ora 19:30, la Arena Antonio Alexe. El va fi transmis în direct la DigiSport 2. Bilete se pot achiziționa AICI.

References: CSM 
 CSM 

CSM 

CSM 
 CSM 
 CSM